Document ID: 32009D0146

KOMISJONI OTSUS,
19. veebruar 2009,
otsusega 2008/721/EÜ loodud komiteede ja reservi liikmete ja nõustajate nimetamise kohta
(2009/146/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse komisjoni 5. septembri 2008. aasta otsust 2008/721/EÜ, millega luuakse teaduskomiteede ja ekspertide nõuandev struktuur tarbijaohutuse, rahvatervise ja keskkonnaga seotud valdkondades ning tunnistatakse kehtetuks otsus 2004/210/EÜ, (1) eriti selle artikleid 3 ja 4,
ning arvestades järgmist:
(1)
Otsuse 2008/721/EÜ kohaselt moodustas komisjon tarbijaohutuse, rahvatervise ja keskkonnaga seotud valdkondades kolm teaduskomiteed (tarbijaohutuse komitee, tervise ja keskkonnariskide teaduskomitee, tekkivate ja hiljuti avastatud terviseriskide teaduskomitee) ning riskihindamise teadusnõustajate reservi.
(2)
Nii tarbijaohutuse komitee, tervise ja keskkonnariskide teaduskomitee kui ka tekkivate ja hiljuti avastatud terviseriskide teaduskomitee koosseisu kuulub kuni 17 liiget ning reservi kuuluvate teadusnõustajate arvu üle otsustab komisjon iga kord vastavalt oma vajadusele teadusnõustamise järele. Selleks et katta piisaval määral mitmesuguseid teadusvaldkondi, milles on kavas teaduskomiteedega nende ametiaja jooksul konsulteerida, on asjakohane kehtestada iga teaduskomitee liikmete arvuks 17 ja teadusnõustajate reservi liikmete arvuks 189.
(3)
Kooskõlas otsuse 2008/721/EÜ artikli 3 lõikega 4 ja artikli 4 lõikega 2 avaldati osalemiskutse, milles sätestati valikukriteeriumid ja hindamismenetlus, ning mille alusel koostati sobivate kandidaatide nimekiri, millest komisjon nimetab teaduskomiteede ja teadusnõustajate reservi liikmed.
(4)
Kooskõlas otsuse 2008/721/EÜ artikli 3 lõikega 2 nimetas komisjon teaduskomitee liikmed ametisse nende asjatundlikkuse põhjal ning kooskõlas geograafilise esindatusega, mis väljendab eelkõige Euroopas valitsevat teadusküsimuste ja lähenemisviiside mitmekesisust ning kooskõlas kõnealuse otsuse artikli 4 lõikega 1 on teadusnõustajate valikul võetud arvesse, et kaetud oleks võimalikult palju eri teadusharusid,
ON TEINUD JÄRGMISE OTSUSE:
Ainus artikkel
Otsusega 2008/721/EÜ moodustatud kolme teaduskomitee koosseisu kuulub iga komitee puhul 17 liiget. Käesoleva otsuse I lisas loetletud eksperdid nimetatakse kõnealuste komiteede liikmeteks.
Reservi kuulub 189 teadusnõustajat ning käesoleva otsuse II lisas loetletud eksperdid nimetatakse komisjoni otsuse 2008/721/EÜ kohaselt loodud riskihindamise teadusnõustajate reservi liikmeteks.
Brüssel, 19. veebruar 2009

Labels: 0
3
15
20